Send link til artiklen via e-mail

Send link til artiklen via e-mail

En 90-årig kvinde satte sig onsdag grundig i respekt overfor en indbrudstyv, som hun overraskede i sit hjem.

Det oplyser Midt- og Vestsjællands Politi.

Kvinden, der bor på Bjerregården i Svinninge, havde været ude i haven. Da hun kom ind, så stod der en fremmed mand i soveværelset, og var ved at undersøge et smykkeskrin.

Kvinden kommanderede resolut manden til at stå stille, mens hun kiggede efter, om der var andre tyve i hendes hjem. Bagefter beordrede hun ham til at tømme lommerne, hvorefter kvinden fik de stjålne genstande igen. Kun mandens egen tegnebog og telefon fik han lov til at beholde.

Derefter fik manden endnu en ordre – nemlig at forholde sig i ro, mens hun ringede til politiet.

Manden reagerede dog ganske uventet. Han gav hende nemlig en turistbrochure – og forlod derpå hjemmet i god ro og orden.

Efterlyses af politiet

Manden sagde ikke et ord til kvinden under episoden.

Han beskrives på følgende måde:

20-30 år

Ca. 175 cm høj

Almindelig af bygning

Muligt mørkt hår

Iført hvid T-shirt, hvorpå der foran står bl.a. ”Californien” i flere farver samt cowboybukser.

Pas på åbne døre

Kvinden formoder, at manden er kommet ind af en ulåst hoveddør, mens hun var i haven.

Politiet opfordrer derfor alle til at passe på i det gode vejr.

- Det er en god ide at låse døren, hvis man er længere tid udendørs og ikke kan holde øje med dørene. Hvis døren er låst, så gør du det sværere for en listetyv at skaffe sig adgang til din bolig, siger Martin Bjerregaard fra Midt- og Vestsjællands Politi til TV2 ØST.

Han oplyser, at en næsten identisk episode onsdag fandt sted i Kirke Hyllinge ved Lejre.